
MNENJE
Odbor za ribištvo poziva Odbor za proračunski nadzor kot pristojni odbor, da v svoj predlog resolucije vključi naslednje:
1.	je seznanjen s poročilom Računskega sodišča o letnih računovodskih izkazih Evropske agencije za nadzor ribištva (v nadaljnjem besedilu: agencija) za proračunsko leto 2024, letnim poročilom o dejavnostih agencije za leto 2024 ter analizo in oceno tega poročila, ki ju je opravil upravni odbor agencije;
2.	izraža zadovoljstvo z izvedenimi dejavnostmi in izjavo Računskega sodišča, da so računovodski izkazi agencije za leto, ki se je končalo 31. decembra 2024, v skladu s finančno uredbo Unije in računovodskimi pravili, ki jih je sprejel računovodja Komisije; je seznanjen z ugotovitvami Računskega sodišča v zvezi s sistemi upravljanja in kontrole ter ponovno uporabo prenosov v naslednje leto; pozdravlja pojasnila agencije in njeno zavezo, da bo obravnavala te težave; 
3.	ugotavlja, da je prvotno agencija v letu 2024 prejela 30,58 milijona EUR v obliki prispevka iz splošnega proračuna Unije, kar je 1,61 % več kot leta 2023; končni splošni proračunski prispevek, ki ga je agencija prejela po odobritvi spremembe proračuna, je znašal 30,79 milijona EUR, kar pomeni končno povečanje za 2,31 % glede na leto 2023; poudarja, da je agencija med tistimi z najnižjim letnim proračunom in skupnim številom zaposlenih; poudarja, da so se medtem dejavnosti agencije povečale, zlasti njena prizadevanja za boj proti nezakonitemu, neprijavljenemu in nereguliranemu ribolovu ter njen vpliv na trajnostnost ribjih staležev, gospodarstvo, suverenost in varnost Unije ter njenih najbolj oddaljenih regij;
4.	poudarja, da je agencija prejela „druge prihodke“ v vrednosti 1,23 milijona EUR, zato so skupni prihodki agencije znašali 32,02 milijona EUR;
5.	priznava, da je agencija v proračunskem letu 2024 izvedla 99,5 % svojega letnega delovnega programa, medtem ko je leta 2023 ta delež znašal 98 %; ugotavlja, da je agencija lahko izvajala svoje dejavnosti in izvrševala svoj proračun v skladu z načrti; čestita agenciji, ker je skupno izvrševanje proračuna pri sredstvih za prevzem obveznosti znašalo 100 %, pri sredstvih za plačila pa 76,6 %, kar pomeni 4-odstotno povečanje v primerjavi z letom 2023; vendar ugotavlja, ob upoštevanju namenskih prejemkov, da je agencija dosegla izvrševanje v višini 92,3 % pri sredstvih za obveznosti in 76,6 % pri sredstvih za plačila; meni, da je ta raven izvrševanja in učinkovitosti pri uporabi javnih sredstev primer dobrega upravljanja, ki bi moral biti navdih drugim agencijam EU, zlasti v času, ko morata biti proračunska disciplina in odgovorna uporaba sredstev prednostni nalogi;
[bookmark: _Hlk220419949]6.	opozarja na pristop ničelne tolerance Unije k nezakonitemu, neprijavljenemu in nereguliranemu ribolovu ter na ključno vlogo agencije v boju proti nezakonitemu, neprijavljenemu in nereguliranemu ribolovu, pa tudi na njen prispevek k izvajanju skupne ribiške politike; v zvezi s tem obžaluje, da zaradi izteka okvirne pogodbe in zamude pri pogodbi o skupnem javnem naročilu z agencijo Frontex ni bilo mogoče najeti zračnih sredstev s fiksnimi krili; opozarja, da iztek razpoložljivosti teh zračnih sredstev omejuje dejansko operativno zmogljivost agencije za učinkovit boj proti nezakonitemu, neprijavljenemu in nereguliranemu ribolovu; poziva k pregledu teh postopkov, da bi preprečili motnje, ki bi lahko povzročile nezakonite ribolovne dejavnosti v evropskih vodah; ugotavlja, da so se stroški najema patruljnih plovil zmanjšali za 2,5 %;
7.	poudarja, da je nezakoniti, neprijavljeni in zakonsko neurejeni ribolov kljub stalnim prizadevanjem še vedno resen izziv v vodah EU, ki izkrivlja konkurenčnost, ogroža trajnost ribjih staležev ter ekonomsko vzdržnost ribiškega sektorja EU in obalnih skupnosti; poudarja, da je treba nujno okrepiti zmogljivosti zračnega in pomorskega nadzora in spremljanja, zagotoviti učinkovite in sorazmerne sisteme nadzora in inšpekcijskih pregledov ter ciljno usmerjeno podporo in usposabljanje za nacionalne organe in lokalne obalne skupnosti, da bi učinkovito odkrivali in preprečevali nezakonite, neprijavljene in neregulirane dejavnosti ter se borili proti njim v vseh vodah EU;
8.	poudarja pomen dejstva, da se agencija zanaša na zunanje vire prihodkov, da bi zagotovila sredstva za izpolnjevanje svojih zakonsko predpisanih ciljev;
9.	poudarja, da so za nadzor ribolovnih dejavnosti v prvi vrsti odgovorne države članice, agencija pa izvaja zgolj podporne in usklajevalne naloge in jim zagotavlja podporo na teh področjih; zlasti poudarja pomen prispevka agencije k usklajevanju nadzora z enotnim, predvidljivim in preglednim nadzorom, pri čemer se izogiba različnim razlagam med državami članicami, ki bi lahko privedle do neenake obravnave, da bi zagotovili enake konkurenčne pogoje in enakost pri nadzoru; vztraja, da se pomanjkljiv nadzor nad ribolovnimi dejavnostmi ne sme nadomestiti tako, da se povečajo dodatna bremena za gospodarske subjekte ali izgubo enakih konkurenčnih pogojev;
10.	poudarja, da bo agencija zaradi nedavno sprejete revidirane uredbe o nadzoru ribištva povečala obseg nalog, zlasti da bi omogočila skladnejšo uporabo teh pravil med državami članicami; poudarja, da bi vse večje obveznosti brez zadostnih sredstev ovirale zmožnost agencije, da opravlja svoje pomembne naloge; 
[bookmark: _Hlk219831144]11.	poziva Komisijo, naj sodeluje z agencijo pri pripravi delegiranih in izvedbenih aktov za nedavno sprejeto uredbo o nadzoru ribištva in predpise v zvezi z njenimi dejavnostmi; opozarja, da je treba sektor usmerjati pri izvajanju tega okvira, tako da se vzpostavijo projekti, ki podpirajo deležnike in uprave na področju ribištva pri prehodu na digitalna orodja in posodobljena pravila;
12.	zato poudarja, da je treba agenciji zagotoviti dovolj finančnih in človeških virov, ki bodo skladni z naloženimi nalogami in dejavnostmi, ki jih je treba izvesti, ter se izogibati vsakršnemu dodatnemu pritisku na dejavnost zaposlenih in kakovost njihovih delovnih pogojev; poziva agencijo, naj si še naprej prizadeva za optimalno uporabo dodeljenih sredstev;
13.	poziva agencijo, naj podpre države članice pri spremljanju in odkrivanju hudih kršitev, kot so opredeljene v Uredbi (EU) 2023/2842, in zlasti kršitev iz člena 90(2), točka (p), o prisilnem delu; poudarja, da je pomembno zagotoviti ustrezno usposabljanje za inšpektorje EU v zvezi s spremljanjem in odkrivanjem hudih kršitev;
14.	ugotavlja, da je agencija leta 2024 poročala o 45 734 inšpekcijskih pregledih, kar je 1,65 % več kot leta 2023; poudarja, da se je število inšpekcijskih pregledov sicer povečalo, kar kaže na učinkovitejše dodeljevanje virov, a tudi na potrebo po učinkovitem spremljanju in izvrševanju v vseh vodah EU; meni, da 14-odstotno povečanje števila inšpekcijskih pregledov, pri katerih je bila ugotovljena vsaj ena domnevna kršitev, v primerjavi z letom 2023, ponuja dragocen vpogled za nadaljnjo krepitev skladnosti in zagotavljanje učinkovitega nadzora; poudarja, da bi morala agencija še naprej povečevati obseg inšpekcijskih dejavnosti, da bi okrepila izvrševanje, zaščitila staleže rib in preživetje ribičev;
15.	ponovno potrjuje našo zavezanost mednarodnemu sistemu, ki temelji na pravilih, in poudarja pomembno vlogo Unije pri mednarodnem upravljanju in diplomaciji oceanov; glede na to in v zvezi z bojem proti nezakonitemu, neprijavljenemu in nereguliranemu ribolovu poudarja, da ima agencija pomembno vlogo pri spodbujanju večje in usklajene uporabe vzpostavljenih nadzornih sistemov EU ter sodelovanja s tretjimi državami, da bi prispevala h krepitvi svetovnega reda, ki temelji na pravilih, med drugim k boju proti nezakonitemu ribolovu, ter zagotovila spoštovanje človekovih pravic, vključno s socialnimi pravicami, tistih, ki delajo na ribiških plovilih;
16.	poudarja, da je verodostojnost mednarodnega sistema upravljanja trajnostnega ribištva, ki temelji na pravilih, odvisna tudi od zmožnosti Unije, da zagotovi, da so ribiški proizvodi, uvoženi iz tretjih držav na evropski trg, proizvedeni v skladu z enakimi zahtevami, kot veljajo za flote EU; opozarja, da obstaja tveganje nelojalne konkurence, če ta skladnost ni strogo zagotovljena;
17.	pozdravlja podporo, ki jo agencija EFCA nudi delu Unije v regionalnih organizacijah za upravljanje ribištva in sodelovanju z državami, ki niso članice EU, za izboljšanje skladnosti, enakih konkurenčnih pogojev in krepitev zmogljivosti; poudarja, da ima agencija ključno vlogo in podpira države članice pri usklajenem spremljanju območij z omejenim ribolovom, ki jih je ustanovila Generalna komisija za ribištvo v Sredozemlju (GFCM);
18.	z zadovoljstvom ugotavlja, da agencija pri podpori nacionalnim organom pri izvajanju funkcije obalne straže še naprej sodeluje z Evropsko agencijo za mejno in obalno stražo (Frontex) ter Evropsko agencijo za pomorsko varnost (EMSA) v skladu s členom 8 Uredbe (EU) 2019/473; meni, da je to sodelovanje dobro in zagotavlja sinergije med agencijami Unije ter bi ga bilo treba spodbujati in bi moral služiti kot zgled za agencije na drugih področjih; spodbuja agencijo, naj si še naprej prizadeva v tej smeri;
19.	izraža prepričanje, da krepitev sodelovanja med Agencijo in Evropsko agencijo za okolje (EEA), zlasti na področju izmenjave podatkov, ter Evropsko vesoljsko agencijo (ESA), prinaša skupne koristi; v zvezi s tem pozdravlja podpis memoranduma o soglasju z Evropsko agencijo za okolje za izmenjavo informacij, znanja in izvajanje pilotnih projektov na morju, zlasti projekta, namenjenega morskim odpadkom, vključno s spremljanjem, pridobivanjem, zbiranjem in recikliranjem zapuščenega ali izgubljenega ribolovnega orodja na določenih morskih območjih;
20.	poudarja vlogo agencije pri ponujanju gradnje zmogljivosti in usposabljanja tretjim državam ter njeno ključno vlogo pri zagotavljanju enakih konkurenčnih pogojev z vsemi obalnimi državami;
21.	ugotavlja, da je nezakoniti, neprijavljeni in zakonsko neurejeni ribolov še vedno resen izziv v vodah EU, vendar lahko ciljno usmerjena podpora in okrepljene zmogljivosti izboljšajo skladnost in izvrševanje; zato poudarja, da bi morala agencija EFCA še naprej krepiti usposabljanje in podporo za nacionalne organe, inšpektorje in lokalne obalne skupnosti EU, da bi bolje odkrivali in preprečevali nezakonite, neprijavljene in neregulirane dejavnosti ter se borili proti njim;
22.	poudarja, da ima agencija ključno vlogo pri spodbujanju skladnosti z mednarodnimi ribiškimi pravili in zagotavljanju resnično enakih konkurenčnih pogojev med Unijo in vsemi obalnimi državami, zlasti pri deljenem ali skupno upravljanem ribolovu; ugotavlja, da je usklajeno sodelovanje zunaj in znotraj Unije bistveno za ohranjanje trajnostnega ribištva, poštene konkurence ter dolgoročne socialne in gospodarske vzdržnosti naših obalnih regij;
23.	je seznanjen, da je bil kadrovski načrt na dan 31. decembra 2024 izveden 97-odstotno, saj je bilo zaposlenih 75 od 77 začasnih uslužbencev, za katera so bila delovna mesta odobrena v proračunu Unije; je seznanjen, da so se odhodki za zaposlene v primerjavi z letom 2023 povečali za 6,7 %;
24.	poudarja, da se je agencija zavezala, da bo zagotavljala enako obravnavo vseh uslužbencev in dosegla enakost spolov v vseh razredih in na vseh ravneh odgovornosti; z zaskrbljenostjo ugotavlja, da je med zaposlenimi v razredu AD 8 ali višjem razredu samo 39 % žensk in da se to od leta 2021 ni spremenilo, čeprav je celoten delež žensk med uslužbenci 50 %; zato ugotavlja, da je treba storiti več, če želimo doseči enakost na vodstveni ravni; ponovno poziva agencijo, naj izvaja in okrepi svojo strategijo za enakost spolov in politiko vključevanja;
25.	ponovno izraža prepričanje, da se bodo zaradi nezadostnega financiranja in neobstoja namenskega in avtonomnega sklada za ribištvo in akvakulturo v predlogu Komisije za večletni finančni okvir za obdobje 2028–2034 povečale težave pri namenskem sodelovanju med agencijo in državami članicami; poudarja, da bi pomanjkanje zadostnih namenskih sredstev resno negativno vplivalo tudi na ribiško floto EU in njeno zmogljivost za zagotavljanje skladnosti z revidirano uredbo o nadzoru ribištva, kar bi lahko ogrozilo potrebno izvajanje skupne ribiške politike;
26.	poleg tega je zaskrbljen, da bo pomanjkanje zadostnih in namenskih sredstev za ribištvo v prihodnjem večletnem finančnem okviru ogrozilo zmogljivost agencije za podporo izvajanju skupne ribiške politike, zlasti pri usklajevanju nadzora ribištva med državami članicami, ogrozilo boj proti nezakonitemu, neprijavljenemu in nereguliranemu ribolovu ter poslabšalo enake konkurenčne pogoje med flotami EU na eni strani in med flotami EU ter flotami tretjih držav na drugi strani; obžaluje, da ni dovolj sredstev, zato poziva Komisijo in države članice, naj v naslednjem večletnem finančnem okviru predvidijo vsaj enake zneske stalnih cen za proračun agencije;
27.	predlaga, da se izvršni direktorici agencije podeli razrešnica glede izvrševanja proračuna agencije za proračunsko leto 2024.

[bookmark: FootprintPageAD]PRILOGA: IZJAVA O PRISPEVKIH
<FootprintIntro>Pripravljavec mnenja kot izključno pristojen izjavlja, da v svoje mnenje ni vključil prispevkov zastopnikov interesov, ki spadajo na področje uporabe Medinstitucionalnega sporazuma o obveznem registru za preglednost[footnoteRef:1], ali zastopnikov javnih organov tretjih držav, vključno z njihovimi diplomatskimi predstavništvi in veleposlaništvi, ki bi jih bilo treba navesti v tej prilogi na podlagi člena 8 Priloge I Poslovnika.</FootprintIntro> [1:  Medinstitucionalni sporazum z dne 20. maja 2021 med Evropskim parlamentom, Svetom Evropske unije in Evropsko komisijo o obveznem registru za preglednost (UL L 207, 11.6.2021, str. 1, ELI: http://data.europa.eu/eli/agree_interinstit/2021/611/oj).] 

